次韵吳可權題餘干縣白雲亭
作者：黄庭堅
朝代：宋

paragraphs: 曩誰築孤亭，勝日有感遇。
永懷劉隨州，因榜白雲句。
遺老不能談，歲月忽成屢。
綠陰斤斧盡，華屋風雨仆。
吳侯七閩英，宰縣有真趣。
絃歌解民慍，根節去吏蠹。
材收佛宮餘，工有子來助。
厦成燕雀賀，水滿鳬雁翥。
四海名士來，一笑佳客聚。
雲興碧山留，雲散清江去。
斯須成蒼狗，皆道不如故。
至人觀萬物，誰有安立處。
寄語吳令君，但遣糟牀注。